
VEC: Vysvetlenie č.1 informácií potrebných na vypracovanie ponuky 
Na základe doručených žiadostí o vysvetlenie informácií potrebných na vypracovanie ponuky v súlade s § 48 zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej len „zákon“) verejný obstarávateľ zverejňuje v elektronickom systéme Josephine vysvetlenie  informácií potrebných na vypracovanie ponuky na predmet zákazky „Podvodný sonar 360°“ zadávanej v rámci DNS na predmet „Laboratórna, analytická a detekčná technika a vybavenie DNS“, uskutočňovanej prostredníctvom elektronického systému Josephine pod ID zákazky 79734.      
Otázka č.1: 
Frekvenčný rozsah sonarovej hlavy: v súvislosti s technickou špecifikáciou položky č. 1 – Sonarová hlava si dovoľujeme požiadať o vysvetlenie požiadavky: „frekvenčný rozsah fan prevodníka min. 500 – max. 1 300 kHz“.

Nami zvažované zariadenie pracuje vo frekvenčnom rozsahu 500 – 1 200 kHz, pričom ide o vysokorozlišovaciu multifrekvenčnú sonarovú hlavu. Prosíme o potvrdenie, či verejný obstarávateľ bude považovať za splnenie uvedenej požiadavky aj zariadenie s frekvenčným rozsahom 500 – 1 200 kHz, za predpokladu, že ostatné požadované technické a funkčné parametre sonarovej hlavy budú splnené. Zároveň prosíme o upresnenie, či hodnota 1 300 kHz predstavuje záväzne požadovanú hornú hranicu frekvenčného rozsahu, ktorú musí ponúkané zariadenie dosahovať, alebo ide o maximálnu prípustnú hodnotu frekvenčného rozsahu. 
Odpoveď na otázku č.1: 
Verejný obstarávateľ týmto upresňuje, že hodnota 1 300 kHz predstavuje maximálnu prípustnú hornú hranicu frekvenčného rozsahu, nie hodnotu, ktorú musí ponúkané zariadenie dosahovať. Zariadenie s frekvenčným rozsahom 500 - 1 200 kHz bude preto považované za vyhovujúce, za predpokladu splnenia ostatných požadovaných technických a funkčných parametrov.
Otázka č.2: 

Miesto realizácie školenia: Verejný obstarávateľ v súťažných podkladoch uvádza, že miestom dodania predmetu zákazky je: Centrálny sklad Záchrannej brigády HaZZ v Žiline. V tejto súvislosti si dovoľujeme požiadať o upresnenie, či sa má aj požadované odborné školenie príslušníkov potápačských skupín Hasičského a záchranného zboru realizovať v Žiline, alebo verejný obstarávateľ predpokladá jeho realizáciu na inom mieste. 
Odpoveď na otázku č.2: 

Miesto dodania predmetu zákazky zostáva Centrálny sklad Záchrannej brigády HaZZ v Žiline. Požadované odborné školenie príslušníkov potápačských skupín HaZZ sa uskutoční na vodnej ploche Dunaj v Bratislave, kde má verejný obstarávateľ k dispozícii záchranné plavidlo určené na špecifické úlohy Hasičského a záchranného zboru. Uvedené miesto umožní praktickú realizáciu školenia a overenie všetkých požadovaných funkcií a vlastností predmetného sonaru v reálnych podmienkach jeho používania.
Otázka č.3: 
Integrovaný kompas a kompasová ružica: Verejný obstarávateľ pri položke č. 1 – Sonarová hlava požaduje vysokorozlišovaciu, viacfrekvenčnú sonarovú hlavu s integrovaným kompasom. Zároveň medzi požadovanými údajmi pre zobrazenie uvádza aj „kompasovú ružicu“. Nami zvažovaná sonarová hlava má integrovaný kompas, pričom údaje z integrovaného kompasu a údaje o orientácii sonarovej hlavy sú zobrazované v sonarovom systéme.

Prosíme verejného obstarávateľa o vysvetlenie, čo presne rozumie pod požiadavkou „kompasová ružica“, a či ide o požiadavku na grafické zobrazenie údajov z integrovaného kompasu v softvéri sonarového systému. Zároveň prosíme o potvrdenie, či bude táto požiadavka považovaná za splnenú, ak sonarová hlava obsahuje integrovaný kompas a údaje o jej orientácii sú zobrazované v sonarovom systéme. 
Odpoveď na otázku č.3: 
Požiadavkou „kompasová ružica“ verejný obstarávateľ rozumie grafické zobrazenie smerovej orientácie sonarovej hlavy v sonarovom systéme na základe údajov z integrovaného kompasu. Požiadavka bude považovaná za splnenú, ak ponúkaná sonarová hlava obsahuje integrovaný kompas a údaje o jej orientácii sú zobrazované v sonarovom systéme formou kompasovej ružice alebo funkčne ekvivalentným grafickým spôsobom. Verejný obstarávateľ požaduje dodanie kompletného funkčného riešenia vrátane príslušného príslušenstva potrebného na riadne používanie a praktické využitie všetkých požadovaných funkcií sonarového systému.
Otázka č.4: 

Verejný obstarávateľ pri položke č. 1 – Sonarová hlava uvádza medzi požadovanými údajmi pre zobrazenie požiadavku: „3D skenovanie a Sidescan“. Prosíme verejného obstarávateľa o bližšie vysvetlenie tejto požiadavky a najmä o jednoznačné určenie, či ponúkaný sonar musí poskytovať obe funkcionality súčasne, t. j. samostatne 3D skenovanie/profilovanie a zároveň funkcionalitu klasického side-scan sonaru. Nami zvažované profesionálne zariadenie je vysokorozlišovací 360° skenovací sonar určený okrem iného na vyhľadávacie a záchranné činnosti. Zariadenie umožňuje 360° skenovanie, pričom 3D profilovanie je možné po doplnení príslušného rotačného zariadenia. Výrobca však uvádza, že ani takáto konfigurácia nepredstavuje klasický side-scan sonar. Prosíme preto o vysvetlenie, či pod pojmom „Sidescan“ verejný obstarávateľ požaduje skutočnú funkcionalitu klasického side-scan sonaru, alebo postačuje možnosť bočného skenovania/zobrazovania pri použití 360° skenovacieho sonaru, resp. príslušný režim zobrazenia v sonarovom softvéri.
Odpoveď na otázku č.4: 

Požiadavkou „3D skenovanie a Sidescan“ verejný obstarávateľ požaduje možnosť plošného skenovania a priestorového grafického zobrazenia snímaného priestoru vrátane zobrazenia reliéfu dna. Nie je požadovaná samostatná funkcionalita klasického side-scan sonaru. Za splnenie požiadavky sa považuje aj riešenie umožňujúce 360° skenovanie, bočné zobrazovanie a 3D profilovanie a grafické zobrazenie reliéfu dna, vrátane použitia potrebného príslušenstva a softvérového vybavenia. Ponúkané riešenie musí umožňovať praktické využitie uvedených funkcií v rámci požadovaného sonarového systému.
Otázka č.5: 

Verejný obstarávateľ pri položke č. 1 – Sonarová hlava uvádza medzi „požadovanými minimálnymi údajmi pre zobrazenie“ aj požiadavku „výškomer“. Prosíme verejného obstarávateľa o bližšie vysvetlenie tejto požiadavky. Pri nami zvažovanom profesionálnom 360° sonarovom systéme predstavuje podvodný altimeter samostatné zariadenie, ktoré je možné pripojiť k sonarovému systému a jeho údaje následne zobrazovať prostredníctvom sonarového softvéru. Prosíme preto o jednoznačné potvrdenie, či verejný obstarávateľ požaduje, aby súčasťou dodávky bolo aj samostatné podvodné zariadenie – altimeter/výškomer, alebo pod požiadavkou „výškomer“ rozumie iba určitú zobrazovaciu alebo meraciu funkcionalitu samotného sonarového systému. V prípade, ak sa požaduje dodanie samostatného podvodného altimetra, prosíme zároveň o uvedenie jeho minimálnych požadovaných technických parametrov, najmä meracieho rozsahu, pracovnej hĺbky, frekvencie, presnosti a prípadne ďalších požadovaných vlastností, keďže tieto parametre nie sú v technickej špecifikácii uvedené.
Odpoveď na otázku č.5: 

Požiadavkou „výškomer“ verejný obstarávateľ rozumie funkcionalitu merania vzdialenosti sonarovej hlavy od dna (podvodný altimeter) a zobrazenie nameranej hodnoty v sonarovom systéme. Súčasťou dodávky musí byť podvodný altimeter/výškomer kompatibilný s ponúkaným sonarovým systémom, vrátane potrebného príslušenstva a prepojenia so sonarovým softvérom tak, aby bolo možné namerané údaje zobrazovať v rámci sonarového systému. Verejný obstarávateľ nestanovuje samostatné minimálne technické parametre altimetra nad rámec požiadavky na jeho kompatibilitu a funkčné využitie v rámci dodávaného sonarového systému.
Otázka č.6: 

Rozmery transportného boxu. Verejný obstarávateľ pri položke č. 4 – Transportný box na statív požaduje minimálne rozmery: 1 150 × 400 × 280 mm. Nami zvažovaný transportný box má podľa údajov výrobcu vonkajšie rozmery:

1 193,8 × 444,5 × 279,4 mm. Prvé dva rozmery požadované minimálne hodnoty prekračujú, pričom tretí rozmer je oproti požadovanej hodnote 280 mm menší o 0,6 mm. Prosíme verejného obstarávateľa o potvrdenie, či bude transportný box s rozmermi 1 193,8 × 444,5 × 279,4 mm považovaný za vyhovujúci požiadavke na minimálne rozmery 1 150 × 400 × 280 mm, keďže rozdiel v treťom rozmere predstavuje iba 0,6 mm a nemá vplyv na jeho funkčnosť ani na bezpečné uloženie a prepravu.
Odpoveď na otázku č.6: 

Verejný obstarávateľ súhlasí s použitím transportného boxu s rozmermi 1 193,8 × 444,5 × 279,4 mm, za predpokladu, že jeho vnútorné rozmery a konštrukčné riešenie umožnia bezpečné a riadne uloženie, ochranu a prepravu všetkého požadovaného vybavenia, ktoré má byť v predmetnom transportnom boxe umiestnené.
Verejný obstarávateľ Vás v súvislosti s vysvetlením ďalej informuje o vykonaní zmeny lehôt vo verejnom obstarávaní nasledovne:

Lehota na predkladanie ponúk
Namiesto:

18.08.2026 do 11:00 hod.

Má byť:

21.08.2026 do 11:00 hod.
Otváranie ponúk
Namiesto:

18.08.2026 o 11:15 hod.

Má byť:

21.08.2026 o 11:15 hod.

Ing. Branislav Chlebana  

                                                                                                                       generálny  riaditeľ 

                           SEKCIA VEREJNÉHO OBSTARÁVANIA 

